
EXPUNERE DE MOTIVE  PRIVIND OPORTUNITATEA
PROIECTULUI DE HOTĂRÂRE
privind actualizarea valorii devizului general şi aprobarea cofinanţării din bugetul local pentru obiectivul de investiţie „Realizare mansardă la corpurile existente în regim P+1E şi P+2E - etapa I  la Şcoala Gimnazială (Generală) nr. 25“, str. Cosminului nr. 42, Timişoara

Motivul emiterii proiectului de hotărâre
1. Descrierea situaţiei actuale 
Şcoala Gimnazială nr. 25 este situată în Timişoara, str. Cosminului nr. 42 şi funcţionează încă din luna septembrie a anului 1977. Clădirea şcolii nu a beneficiat de lucrări de renovare de la data construirii ei, fapt ce a dus la degradarea elementelor de anvelopă, mai ales la nivelul terasei necirculabile.

Investiţia este necesară datorită următoarelor deficienţe tehnice constatate şi anume:  existenţa infiltraţiilor de ape pluviale prin acoperişul tip terasă necirculabilă,  izolarea termică a acoperişului existent deficitară. De asemenea Şcoala are nevoie de spaţiu suplimentar pentru desfăşurarea activităţilor educaţionale.

Primăria Municipiului Timişoara doreşte să realizeze obiectivul de investiţii „Realizare mansardă la corpurile existente în regim P+1E şi P+2E - etapa I  la Şcoala Gimnazială (Generală) nr. 25“, în conformitate cu documentaţia tehnico-economică aprobata prin HCL nr. 110/03.03.2015 pentru investiţia „Reabilitare acoperiş la Şcoala Generală nr. 25“, denumirea actuală fiind aprobată prin HCL 402/22.09.2017.
Documentaţia a fost depusă la Ministerul Dezvoltarii Regionale, Administratiei Publice şi Fondurilor Europene pentru confinanţare prin Programul Naţional de Dezvolate Locală, în prezent fiind în evaluare. 
2. Schimbări preconizate şi rezultate aşteptate
Prin realizarea investiţiei se vor atinge cele două obiective propuse şi anume: suplimentarea spaţiului ce va deservi sistemului educaţional şi se va evita pe termen lung apariţia infiltraţiilor din apele meteorice în clădirea şcolii.


3.Alte informaţii 
Valoare totală proiect ( inclusiv TVA) = 1.415,359 mii lei

Valoare buget local ( inclusiv TVA)= 66,766 mii lei

Valoare buget de stat ( inclusiv TVA) = 1.345,593 mii lei
4. Concluzii
Având în vedere faptul că una dintre atribuţiile Municipiului Timişoara este de a asigura infrastructura adecvată pentru desfăşurarea unui proces educaţional de calitate precum şi oportunitatea accesării de fonduri suplimentare alocate în Bugetul de Stat prin Programul Naţional de Dezvoltare Locală, este necesară şi oportună asigurarea cofinanţării din Bugetul Local pentru realizarea obiectivului de investitie „Realizare mansardă la corpurile existente în regim P+1E şi P+2E - etapa I  la Şcoala Gimnazială (Generală) nr. 25“, str. Cosminului nr. 42, Timişoara.

